РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/176-19

20. август 2019. године

Б е о г р а д

ЗАПИСНИК

44. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 12. ЈУЛА 2019. ГОДИНЕ

Седница је почела у 15 часова и пет минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Јелена Мијатовић, Зоран Бојанић, Снежана Р. Петровић, Ана Чарапић, Владимир Маринковић и Горица Гајић.

Седници је присуствовала Снежана Пауновић (заменик члана Одбора Новице Тончева) и народни посланик Александар Стевановић.

Седници нису присуствовали чланови Одбора: Бранислав Михајловић, Томислав Љубеновић, Дејан Николић, Иван Костић, Војислав Вујић и Здравко Станковић, нити њихови заменици.

Седници су, на позив председника, присуствовали Весна Ковач, државни секретар у Министарству трговине туризма и телекомуникација, Бојана Амановић, виши саветник у Сектору за трговину и Невена Праизовић, самостални саветник у Одељењу за развој Дигиталне агенде.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о трговини, који је поднела Влада (број 330-1931/19 од 24. јуна 2019. године) у начелу;
2. Разматрање Предлога закона о изменама и допунама Закона о електронској трговини, који је поднела Влада (број 330-1880/19 од 14. јуна 2019. године) у начелу;
3. Разматрање Предлога закона о робним берзама, који је поднела Влада (број 011-1930/19 од 24. јуна 2019. године) у начелу;
4. Разно.

Прва тачка дневног реда – **Предлог закона о трговини, у начелу**

Одбор је размотрио Предлог закона о трговини у начелу и поднео Извештај Народној скупштини.

У уводним напоменама Весна Ковач, државни секретар, истакла је да Предлог закона представља нормативну конкретизацију Стратегије развоја трговине од 2016. године до 2020. године. Предлог закона је припремљен узимајући у обзир сва искуства у примени постојећег закона, односно све интервенције које су долазиле од свих заинтересованих страна у Републици Србији. На измени закона је радила Радна група, у коју су били укључени представници државне управе и привреде. Закон је добио нову систематику, измењена је подела трговине на мало, а интернет продаја, која има све веће учешће у укупном малопродајном промету, детаљније је регулисана овим законом. Дефинисани су облици електронске трговине: продаја преко електронске продавнице и продаја преко електронских платформи. При продаји робе потрошачима преко електронске продавнице или преко електронске платформе, роба се испоручује потрошачу директно из магацина произвођача, односно велетрговца. Прецизиране су обавезе трговца који има електронску трговину. У пракси се показало да је једна од баријера за развој електронске трговине велики удео сиве економије у овој области. Због тога је предвиђено увођење овлашћења инспектора да обави прикривену куповину, што је новина у закону. У питању је инспекцијски метод који познају многе европске земље. Основни мотив за увођење овог института је већа ефикасност у откривању нелегалне трговине, односно сузбијању сиве економије и спречавању нелојалне конкуренције. Овај инструмент ће тржишним инспекторима давати могућност да дођу до доказа који ће спречити даљи развој сиве економије. Важно је било одредити шта се сматра обављањем даљинске трговине у Републици Србији и који су пресудни критеријуми који се узимају приликом оцене да ли је даљинска трговина усмерена на потрошаче из Србије, односно које страно лице обавља даљинску трговину у Србији. Услови који одређују када се сматра да је даљинска трговина усмерена на потрошаче у Србији су: ако се користи језик који је у употреби у Републици Србији или валута платног промета у Републици Србији и нуди испорука робе на територији Републике Србије. Законом су дефинисани продајни поступци. Прецизно је дефинисано шта је то акцијска продаја, шта распродаја, а шта сезонско снижење. Трговци у будуће неће моћи да снизе цену робе у трговини објавом распродаје, а након тога врате ту исту робу у продавницу и продају је по регуларној цени. Сви продајни поступци који су до сада били на општи начин дефинисани, што значи да нису били дефинисани у Закону, сада су уређени на начин да се зна тачно на шта се односи. Дефинисан је и период сезонских снижења. Она су прописана у десет земаља, односе се на снижења цена два пута годишње, тачно ће се знати да ли је у питању снижење цена зимске или летње одеће и обуће. Овим законом је регулисано прикупљање података о трговини у Републици Србији. Обавеза трговаца је да Министарству трговине достављају податке, на основу којих ће се формирати база података из које ће се видети где се налазе трговинске продавнице и које су, као и други подаци, тако да више неће бити потребне анкете и истраживања, за које се издвајао новац из буџета. Доношење овог закона је било неопходно и због усклађивања са Законом о инпекцијском надзору и Законом о општем управном поступку, што је била обавеза министарства надлежног за послове трговине.

Поводом ове тачке дневног реда, није било питања, ни дискусије.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о трговини, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда – **Предлог закона о изменама и допунама Закона о електронској трговини, у начелу**

Одбор је размотрио Предлог закона о изменама и допунама Закона о електронској трговини у начелу и поднео Извештај Народној скупштини.

У уводним напоменама Невена Праизовић, самостални саветник у Одељењу за развој Дигиталне агенде, изнела је да измена Закона о електронској трговини представља даљу хармонизацију са европским законодавством. Реч је о Директиви о електронској трговини 2000/31. Предлог закона је резултат рада Радне групе коју је оформило Министарство. У тај процес су биле укључене заинтересоване стране и групација Е-комерц трговаца. Такође, изради овог закона је претходило и истраживање о електронској трговини у Републици Србији, у оквиру пројекта које је Министарство спровело заједно са USAID-ом. На тај начин је, у складу са Законом о планском систему, споведена *ex ante* анализа и приступило се припреми нових законских решења. Најважнија новина тиче се уговарања у електронском облику. Уговорима не може да буде оспорена пуноважност зато што су закључени електронским путем. У складу са Директивом Европске уније, постоје одређени изузеци, односно прецизирано је у којим случајевима се одређени уговори не могу закључити електронским путем. То су уговори за које се одлази код нотара, сачињавају се у форми јавно бележничких записа, солемнизованих исправа и уговора о јемству. Норма је сачињена у сарадњи са колегама из Министарства правде и усклађена је са другим законима Републике Србије, односно прописима који још увек захтевају писану форму. Друга новина односи се на слање комерцијалних порука. Слање комерцијалних порука дозвољено је само уз претходни пристанак лица. Пошиљалац поруке мора да прихвати опозиве лица којима шаље поруку, ако се физичко лице као потрошач изјасни да не жели да добија понуде на имејл или СМС. Код те законске обавезе је предвиђен прекршајни налог, јер се сматра да је за спровођење инспекцијског надзора за тако једноставне прекршаје, довољно да се предвиди прекршајни налог, да се не улази у процедуру пред Прекршајним судом. На тај начин ће спровођење ових одредаба бити ефикасније. Чување података о кориснику услуге информационог друштва је новина, у којој прималац услуге информационог друштва које преноси електронске поруке које му је предао корисник, чува минимум 30 дана. Након тога, пружалац услуге је дужан да чува податке о кориснику и након пружања услуге још 30 дана, према *IP* адреси. Слична одредба постоји и у Закону о оглашавању, тако да су рокови исти, односно закони су усклађени. Следећа најважнија новина јесте пружање услуге информационог друштва и прекогранично пружање услуга информационог друштва. Члан 5а Предлога закона је усклађен са Директивом ЕУ. Имајући у виду да предвиђа интензивну сарадњу наших органа са органима земаља чланица ЕУ, процедура која се тиче прекограничног пружања услуге информационог друштва и могућности да се онемогући пружање услуге информационог друштва, је нешто што ће ступити на снагу даном уласка Србије у ЕУ, тако да члан 5а Предлога закона има одложну примену. Одредбе које се тичу недопуштених садржаја на интернету и њиховог уклањања са интернета, припремљене су у интензивној сарадњи са Радном групом Министарства унутрашњих послова. Предвиђен је механизам на који начин се незаконити садржаји са интернета уклањају. Уколико се нађе незаконит садржај на интернету, надлежни органи могу да реагују и сарађују са тржишном инспекцијом. Органи се међусобно обавештавају ко и кад је уклонио незаконити садржај. Остављен је изузетно кратак рок. Онај ко држи садржај има само два радна дана да га уклони.

Поводом ове тачке дневног реда, није било питања, ни дискусије.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о електронској трговини, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка дневног реда – **Предлог закона о робним берзама, у начелу**

Одбор је размотрио Предлог закона о робним берзама у начелу и поднео Извештај Народној скупштини.

У уводним напоменама Бојана Амановић, виши саветник у Сектору за трговину, изнела је да је уређено берзанско тржиште индикатор сигурности и конкурентности сваке привреде и представља могућност елиминисања нетржишних ризика у пословању. Формирање робне берзе има бројне погодности, попут олакшавања закључивања уговора, формирања тржишних цена, њихово временско и просторно уравнотежење, пружање веће правне сигурности, подстицање привредног развоја. Поред основне функције коју берза има, која се односи на сусретање понуде и тражње, савремена берза преузима и низ других функција, као што су трансфер ризика промене цене, смањење ризика неиспуњења уговора, подизање нивоа транспарентности и информисаности учесника на тржишту, као и подизање стандардизације и квалитета, када су у питању пољопривредни производи. Савремена робна берза даје могућност произвођачима да, у тренутку када још увек траје процес производње, унапред знају цене и, уколико желе, уговоре цену својих финалних производа. Тренутно у Републици Србији не постоји адекаватан правни оквир за развој робних берзи. Прецизно регулисање ове области, односно терминског тржишта било је значајан помак у уређењу ове области. Тренутно је робну берзу у било ком облику могуће основати у складу са Законом о привредним друштвима. Основни циљ доношења овог закона је успостављање савремене робне берзе као организатора првичног, транспарентног и ефикасног тржишта роба, нестандардизованим терминским уговорима. Предлог закона јасно дефинише институционални оквир у домену робне берзе, као и надзор над институцијама робне берзе, тржиштем и тржишним учесницима. Прописани су услови за оснивање, организацију и функционисање робне берзе. У складу са законом, робна берза се може основати као акционарско друштво и свако лице може бити акционар. Робна берза у свом називу мора садржати назив робна берза. Предвиђен је минимални оснивачки капитал. На робној берзи чланови могу трговати посредством брокера, који ће бити запослен на робној берзи. Чланови робне берзе могу бити домаћа и страна правна лица. Увођењем могућности да и страна правна лица буду чланови робне берзе, ствара се могућност да се Република Србија позиционира као регионални центар за трговину пољопривредним производима. Предлогом закона је дефинисана кадровска, организациона и техничка оспособљеност. Правилима пословања робне берзе биће уређена питања која се односе на чланство, списак тржишног материјала којим ће моћи да се тргује на берзи, начин трговања, обрачун плаћања и слично. Дефинисани су основни послови робне берзе и обрачуни и плаћања. Предвиђен је систем гаранција у трговању, што до сада није био случај, а што је јако важно за мала и средња предузећа. Предвиђа се отварање наменског динарског и девизног рачуна. У циљу обезбеђења извршења уговорених обавеза, могуће је прописати обавезна гарантна средства за поједине врсте робе. Предлогом закона су предвиђене забране различитих облика радњи које могу утицати на промене текућих цена тржишних материјала, како би одређени учесници себи или другима прибавили имовинску корист. Надзор над спровођењем овог закона поверена је Комисији за хартије од вредности, тако да су Предлогом закона предвиђена и њена овлашћења и надлежности у складу са новим законским решењима.

Поводом ове тачке дневног реда, није било питања, ни дискусије.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о робним берзама, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Четврта тачка дневног реда – **Разно**

У оквиру ове тачке дневног реда председник Одбора је обавестила да је госпођа Маја Гојковић, председник Народне скупштине, огласила Јавни конкурс за избор председника и три члана Савета Комисије за заштиту конкуренције. Конкурс је објављен у „Службеном гласнику Републике Србије“, број 49 од 8. јула 2019. године, на интернет страници Народне скупштине такође 8. јула, а у дневном листу „Политика“ објављен је 10. јула. Пошто је у законском року обављен део поступка за избор нових органа Комисије за заштиту конкуренције, биће довољно времена да се после летње паузе обави разговор са учесницима јавног конкурса, у складу са чланом 203. Пословника.

Такође је обавестила да је из Одељења за европске интеграције прослеђен позив за учешће на Интерпарламентарној конференцији о стабилности, економској координацији и управљању у Европској унији, која ће, у оквиру парламентарне димензије председавања Финске Саветом ЕУ, бити одржана у Хелсинкију 30. септембра и 1. октобра 2019. године. Позивно писмо су упутили председници Одбора за привреду и Одбора за финансије Парламента Финске.

Током конференције неће бити превода на/са српског језика, односно биће могуће да се добије кабина за преводиоца на српски језик, који би у том случају, путовао са Делегацијом на Конференцију. Све трошкове учешћа на овој конференцији сноси Народна скупштина. Народна скупштина Републике Србије, као парламент државе која има статус кандидата за чланство у ЕУ, има право да учествује са укупно два члана надлежних одбора и једним службеником. Потребно је одредити једног члана Одбора, а једног члана Одбор за финансије, републички буџет и контролу трошења јавних средстава.

Према програму састанка, биће разматране следеће теме: I Економско управљање у Европској монетарној Унији: Који је следећи корак? II Шта после Стратегије ЕУ 2020 за развој и радна места: нови циљеви и индикатори? III Како покренути јавне и приватне инвестиције у Европској унији и IV Како подржати иновације за одрживи раст?

Договорено је да се на следећој седници Одбора одреде чланови делегације Народне скупштине.

Седница је закључена у 15 часова и 29 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић